**Αθήνα**: 13.11.2018

**Αρ. Πρωτ.**: 1339

**ΔΕΛΤΙΟ ΤΥΠΟΥ**

**Ε.Σ.Α.μεΑ.: Δημ**όσια Διαβούλευση για τη Διακήρυξη της 3ης Δεκέμβρη Εθνική Ημέρα Ατόμων με Αναπηρία

Συνδιαμορφώνουμε προτάσεις προς την ελληνική Πολιτεία και κοινωνία

Ενόψει της Εθνικής Ημέρας Ατόμων με Αναπηρία, στις 3 Δεκεμβρίου, η ΕΣΑμεΑ δίνει στη δημοσιότητα κείμενο - πλαίσιο Διακήρυξης για την 3η Δεκέμβρη 2019 και καλεί όλους τους πολίτες, με ή χωρίς αναπηρία, να καταθέσουν τις προτάσεις και τους προβληματισμούς τους, ώστε να το συνδιαμορφώσουν.

Για το 2018, οι φορείς μέλη της ΕΣΑμεΑ αποφάσισαν τη διοργάνωση 3 συλλαλητηρίων: τα άτομα με αναπηρία, χρόνιες παθήσεις και οι οικογένειές τους μοιράζονται τα προβλήματα και τις δυσκολίες που αντιμετωπίζουν και διεκδικούν το δικαίωμα στη ζωή με αξιοπρέπεια:

* Στη 1 Δεκέμβρη από την πλατεία Ελευθερίας στο Ηράκλειο Κρήτης,
* Στις 2 Δεκεμβρίου από το άγαλμα Βενιζέλου στη Θεσσαλονίκη,
* Στις 3 Δεκεμβρίου από την πλατεία Κλαυθμώνος στην Αθήνα,

Το αναπηρικό κίνημα διατρανώνει το σύνθημά του "Τίποτα για Εμάς χωρίς Εμάς" και αγωνίζεται για τη λήψη συντονισμένων μέτρων και στοχευμένων πολιτικών, με στόχο την προστασία των ατόμων με αναπηρία, χρόνιες παθήσεις και των οικογενειών τους, δεδομένου ότι είναι κοινή παραδοχή ότι τα άτομα με αναπηρία και χρόνιες παθήσεις και οι οικογένειές τους συγκροτούν μία από τις ομάδες του πληθυσμού που έχουν πληγεί ιδιαίτερα από τα μέτρα λιτότητας και την κρίση, σε όλους τους τομείς της ζωής τους.

**3η Δεκέμβρη 2018, Εθνική Ημέρα Ατόμων με Αναπηρία**

**Τα άτομα με αναπηρία διεκδικούν το δικαίωμά τους στη ζωή με αξιοπρέπεια. Τίποτα για Εμάς, χωρίς Εμάς!**

Επισυνάπτεται προσχέδιο της Διακήρυξης επί του οποίου θα κατατεθούν οι προτάσεις. Αποστέλλονται μέχρι τις 19 Νοεμβρίου, στο email [pressofficer@esaea.gr](mailto:pressofficer@esaea.gr)

**Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.**

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: [www.esaea.gr](http://www.esaea.gr/) ή [www.esamea.gr](http://www.esamea.gr/).